"Olime sõpradega Haabneeme rannas ja märkasime kahte tüdrukut vanuses umbes 6-8 aastat, kellel oli kaasas väike koer. Märkasime, et koera hoiti valesti, teda väntsutati ning nad jätsid merevees supelnud koera rätiku peale külmetama. Kui koer oli mõnda aega üksi rätikul värisenud, tulid tüdrukud tagasi, vaatasid, et koer on liivane ja vedasid teda rihmaga mööda liiva looma vastutahtmisel uuesti külma vette. Koer üritas veest välja joosta aga tüdrukud tõstsid teda rihmaga õhku ning viskasid jälle vette. Veest välja tulles panid tüdrukud koera rätikule ning läksid ise kaugemale mängima. Koera juurde tuli lõpuks laste isa, keda nähes koer rõõmsalt talle vastu jooksis, kuid mees tõstis ta vihaselt rätikule tagasi. Kui koer jälle rätikult ära tuli, lõi mees teda vastu nägu nii, et koer niuksus ja kukkus rätikule tagasi," kirjeldab teisipäeva õhtupoolikul nähtut murelik pealtnägija.
"Pärast seda helistasime loomakaitsesse, kes palus meil politseisse helistada. Rääksime politseile kogu loo, nad lubasid tulla, aga ei saabunudki. Kui politsei ootamisest möödus umbes 40 minutit, mille ajal olid tüdrukud jälle külmast värisevat koera vette visanud, läksime rannavalvesse. Rannavalve läks isaga rääkima, kuid peale paari lauset läks rannavalve ära ning ütles, et midagi ei saa teha ning mees võttis koera ja läks tüdrukutega kuskile eemale põõsaste taha. Kahju, et politseid ei huvita, loomakaitset ei huvita ning ükski suurem inimene midagi ei teinud. Ise me nendega rääkida ei saanud, sest nad olid venelased ning me ei osanud vene keelt. Kahjuks rikkus meie toreda päeva ära see koera piinamise vaatamine, teades, et me proovisime midagi teha, aga abi ei tulnud kuskilt," oli pealtnägija õnnetu ja nõutu.
Politsei polnud vaba patrulli
Politsei pressiesindaja Seiko Kuiki sõnul käitus inimene õigesti, kui teavitas juhtunust Häirekeskust, sest teataja kirjelduse järgi võis olla tegu süüteoga. "Kahjuks polnud sel hetkel piirkonnas vaba patrulli, kes saanuks sündmusele reageerida. Igasuguse õigusrikkumise korral on tähtis, et politseinikud reageeriksid ja rikkumisele punkti paneksid ning seda sõltumata sellest, kas tegu pannakse toime inimese, looma või vara suhtes. On kahetsusväärne korrakaitsjad ei saanud sel korral sekkuda ning vabandame. Meie jaoks on tähtis, et säärastest juhtumitest meile alati teada antakse. Edastasime info ka kohalikule piirkonnapolitseinikule, kes selgitab juhtunu asjaolusid," selgitas Kuik seda, miks politsei väljakutsele ei reageerinud.